Netwerk24 by Nkandla: Bees geslag vir feesviering | Netwerk24
Deur Dennis Delport 04 Julie 2021 10:23
Saterdag was byna soos die dae van ouds – waar daar feesgevier word sonder die bekommernis van 'n wêreldwye pandemie.
Waar ondersteuners van oudpres. Jacob Zuma partytjie buite Nkandla gehou het met maatreëls wat nie gevolg word nie, terwyl 'n bees vir die oudstaatshoof aangery is.
"Het julle die goeie nuus gehoor? Gaan vertel vir julle baas dat die speletjie verby is," het 'n ondersteuner Saterdagaand aan Netwerk24 se span buite Nkandla geskree.
Dié ondersteuners verwys na die konstitusionele hof se besluit van Saterdagmiddag waar die hof gesê het hy sal wel Zuma se dringende aansoek aanhoor.
Zuma vra dat sy skuldigbevinding tersyde gestel word nadat die hof hom hierdie week 15 maande tronkstraf opgelê het.
Zuma se aansoek sal op 12 Julie aangehoor word.
Ondersteuners het dié nuus Saterdagaand met groot opgewondenheid ontvang.
Daar was tot ná die aandklokreël nog buite Zuma se Nkandla-woning gesing en gedans, met min tot geen Covid-19-maatreëls wat nagekom is.
Daar was heel moontlik ook groot feesvieringe in Zuma se woonkompleks. Teen 18:00 het verskeie voertuie by die hoofingang ingery.
'n Toyota Hilux-bakkie is ook vroeër met 'n bees op 'n sleepwa by Nkandla in. Die bakkie het later met sy sleepwa, sonder die bees, uitgery.